**З А П И С Н И К**

од 19-тата ИТНА седница на Советот на Општина Прилеп, одржана на 15.12.2022 година во салата на Општина Прилеп, со почеток во 09:39 часот.

Почитувани членови на Советот. Ја отворам 19-тата итна седница на Советот на Општина Прилеп и констатирам дека, од вкупно 27 членови на Советот, на седницата присуствуваат 25 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјалот, како и претставниците на средствата за јавно информирање.

Сакам да Ве информирам дека согласно член 43 од Деловникот за работа, Претседателот на Совет во итни ситуации може да свика седница во рок покус од 7 дена кога се работи за одредено прашање во дневниот ред, а истото е од итен карактер и доколку во писмена форма се образложи итноста за истото.

Во Прилог на Решението за свикување на итна седница добивте и образложение за итноста на точката, па затоа согласно член 45 од Деловникот за работа на Совет, најпрвин се одлучува за итност без претрес и расправа, па затоа ставам на гласање.

Кој е "ЗА" оправданоста на итноста на оваа 19-та седница на Советот на Општина Прилеп?

Дали е некој "ПРОТИВ"? "ВОЗДРЖАН"?

Констатирам дека со 15 гласови ЗА и 9 ВОЗДРЖАН, итноста е оправдана.

Пред да го утврдиме дневниот ред, записникот од 18тата седница го ставам на гласање. Дали има забелешки по однос на записникот?

Бидејќи нема, кој е "ЗА" усвојување на записникот од 18тата седница?

Констатирам дека Записникот е едногласно усвоен.

За дневен ред на оваа седница, ги предлагам следните прашања:

**Д Н Е В Е Н Р Е Д**

1. Предлог-Заклучок за потврдување/непотврдување на Решение за запирање на објавување на Одлука за измена на распоредот на средствата на Буџетот на Општина Прилеп за 2022 година бр.09-4131/2 од 01.12.2022 година донесена од Советот на Општина Прилеп на 18тата седница одржана на ден 01.12.2022 година.
2. Предлог-Одлука за измена на распоредот на средствата на Буџетот на ЕЛС Општина Прилеп за 2022 година.

Дали има предлог за измена и дополнување на дневниот ред?

Бидејќи никој не се јавува за збор предлагам да преминеме на гласање.

Кој е "ЗА" усвојување на дневниот ред?

Дали е некој "ВОЗДРЖАН"? "ПРОТИВ"?

Констатирам дека дневниот ред е едногласно усвоен.

По **првата** и **втората** точка од дневниот ред

-Заклучок за потврдување/непотврдување на Решение за запирање на објавување на Одлука за измена на распоредот на средствата на Буџетот на ЕЛС Општина Прилеп за 2022 година бр.09-4131/2 од 01.12.2022 година донесена од Советот на Општина Прилеп на 18тата седница одржана на ден 01.12.2022 година

-Одлука за измена на распоредот на средствата на Буџетот на Општина Прилеп ЕЛС Општина Прилеп за 2022 година

Пред да отворам претрес ја повикувам претседателката на Комисијата за финансирање и буџет, да даде извештајот по однос на овие точки.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе на Совет. Комисијата за финансирање на буџет исто како и денешната седница која што ја одржуваме како итна, имаше итна Комисија за финансирање и буџет, каде што на дневен ред беше разгледана предлог-одлуката за измена на распоредот на средствата на буџетот на Општина Прилеп за 2022 година. Впрочем станува збор за одлука која што ја донесовме на претходната 18та седница на Совет, што значи измена на распоредот на средствата на буџетот на Општина Прилеп во која што беа опфатени прераспределба на средства за Детските градинки за основни плати, но по заклучокот кој што денес е доставен до нас советниците, таа предлог одлука се става вон сила поради техничка грешка и потребно е да се дообезбедат средства за дообезбедување и исплата на ноемвриската плата на вработените од Детските градинки во Прилеп. И како Комисија за финансирање и буџет со 4 гласови ЗА и 1 ВОЗДРЖАН предлагаме денес Советот на Општина Прилеп да ја усвои доставената предлог-одлука со измените во неа.

Благодарам.

**ДЕЈАН ПРОДАНОСКИ:**

Ви благодарам.

Го замолувам раководителот на Секторот за финансии да даде едно дополнително образложение по однос на измената на распоредот на средствата.

**ДРАГЕ ЗВЕЗДАКОСКИ -Раководител на Сектор за финансиски прашања:**

Почитуван Претседателе, почитувани советници. На 01.12. Советот ја усвои предлог-одлуката доставена од Секторот за финансиски прашања на која што бев јас изготвувач на таа одлука. Таа одлука ја изготвив врз основа на барањата на работодавачот за исплата на 13та плата на вработените во општинската администрација од дообезбедување на средства за субвенционирање на потрошената енергија која што треба да ја исплати претпријатието “Енерго Прилеп” и по барање на единките корисници од средното образование да извршиме пренамена на средства од ставката 421, од ставката 425, за порационално користење на тековните трансфери од централната власт за финансирање на дејноста средно образование и Детските градинки. Единката корисник на буџетот Детски градинки достави барање од 16.11.2022 година со која што бараат да се пренаменат средства во износ од 1.000.000 денари, од кои што на ставката нето плати 401130 720.000 денари, 402110 280.000 денари. Кога извршија пресметка на платата за месец декември, пардон за месец ноември, го доставија образецот 6, прилогот број 6 и направената проверка во Секторот за финансиски прашања испадна дека не 280.000 денари, за да ја исплатат бруто платата му требаат во категоријата придонеси 402, 305.397 денари, а на 401130 не му требаат 720.000, туку 264.914 денари. Од тие причини таа одлука јас не ја доставив, ја стопирав и не ја доставив понатаму во Министерство за финансии од причини што така усвоената одлука немаше да овозможи исплата на ноемвриската плата во Детски градинки. По нашата интервенција кон единката корисник Детски градинки “Наша иднина” доставено е ново барање за пренамена на средства од 06.12. со кое што и покрај нашето укажување, Детски градинки бараат на нето плати 306.000 денари, на придонеси 265.000 денари. Во проверката што ја направив ги корегирав тие работи и така корегираната одлука за измени на распоредот што е предмет денеска на оваа седница, итна седница, ќе овозможи исплата на ноемвриската плата за Детски градинки. Притоа сакам да нагласам дека сите единки корисници треба поодговорно да се однесуваат према своите обврски. Настанатиот проблем е настанат во единката корисник и притоа можам само да Ви кажам јас дека години уназад од ребалансот на буџетот во 2007ма година кога во втората фаза од децентрализацијата, платите на основно и средно образование, Детски градинки, Старски дом и Пожарна потпаднаа под локална власт. Масата на средства за плати за средно и основно образование во буџетот ги планирам лично јас и одговорен сум за таа проекција на плати од причини што во основно образование вработени се 718 лица, а во средно образование 383 лица, односно се работи за исплата на плата на 1.101 вработен. Пресметаната и контролирана сметка за ноемвриската плата за декември поминува без никаков проблем. Тоа значи дека проекцијата од Секторот за финансиски прашања била без грешки. Така да, проекцијата на нето платата во Детски градинки, Старски дом и Градска библиотека ја прават самите единки корисници и ја доставуваат, ние само ја вградуваме во предлог буџетот. Од тие причини јас изземам секаква одговорност во однос на направената техничка грешка од Детски градинки и притоа ги повикувам поодговорно да се однесуваат према обврските кои што се во однос на тековните работи на единката корисник Детски градинки. Вака предложената предлог-одлука ќе овозможи исплата на ноемвриската плата, исплата на 13тата плата на вработените во општинската администрација и субвенционирање на трошоците за потрошената електрична енеергија за улично осветлување за месеците октомври и ноември кои што треба да ги, како обврска ги презеде ЈПЕД “Енерго Прилеп”.

Ви благодарам.

**ДЕЈАН ПРОДАНОСКИ:**

Ви благодарам. Отворам претрес по однос на точките.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Заклучок за потврдување Решение за запирање на објавување на Одлука за измена на распоредот на средствата на Буџетот на Општина ЕЛС Општина Прилеп за 2022 година бр.09-4131/2 од 01.12.2022 година донесена од Советот на Општина Прилеп на 18тата седница одржана на ден 01.12.2022 година?

Дали е некој "ПРОТИВ"? "ВОЗДРЖАН"?

Констатирам дека со 14 гласови ЗА и 11 гласови ВОЗДРЖАНИ, Заклучокот е усвоен.

Кој е "ЗА" усвојување на Одлука за измена на распоредот на средствата на Буџетот на Општина ЕЛС Општина Прилеп за 2022 година?

Дали е некој "ПРОТИВ"? "ВОЗДРЖАН"?

Констатирам дека со 14 гласови ЗА и 11 гласови ВОЗДРЖАН, Одлуката е усвоена.

Согласно член 28 од Статутот на Општина Прилеп по исклучок поради итност прописите можат да влегуваат во сила од денот на објавувањето во Службен гласник на Општина Прилеп. За оправданоста на итноста одлучува Советот со мнозинство гласови од вкупниот број членови на Советот.

Затоа Ве молам да се изјасниме.

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 11 гласови ВОЗДРЖАН, Одлуката е усвоена.

Со оглед на тоа дека го исцрпивме дневниот ред за оваа итна седница, констатирам дека истата е завршена.

Ви благодарам за присуството.

Седницата заврши во 09:53 часот.

Број 09-4389/1 ПРЕТСЕДАТЕЛ

15.12.2022 година на Советот на Општина Прилеп

П р и л е п Дејан Проданоски с.р.

СТЕНОГРАФ

Соња Мирческа